Speel dié liedjie om muskiete af te weerGrafika: Elias Schäfer/Pixabay ŉ Studie wat onlangs in die joernaal Acta Tropica gepubliseer is oor muskiete en hul broeiery het bevind die waarskynlikheid dat die insekte sal vreet of sal voortplant beduidend afneem wanneer die liedjie “Scary Monsters and Nice Sprites” deur Skrillex gespeel word. Die spesifieke muskiet wat in die navorsing gebruik is, is die Aedes aegypti, ook bekend as die “geelkoorsmuskiet”, wat ŉ verskeidenheid van siektes oordra. Navorsers het daarop gewys dat elektroniese musiek, en spesifiek Skrillex se betrokke liedjie, laefrekwensie vibrasies broeiery in insekte ontwrig. Die geraas maak dit moeiliker vir hulle om seine van hul maats te registreer. Navorsers het ŉ “musiek-aan” en “musiek-af”-omgewing geskep waartydens die Aedes aegypti bestudeer is en hulle het sekere gevolgtrekkings gemaak. Muskiete in die musiek-omgewing is minder waarskynlik om die gasheer te byt en minder waarskynlik om te broei as muskiete in die omgewing waar die musiek nie gespeel is nie. Navorsers glo dié bevindings kan gebruik word om nog maniere te ontwikkel om siektes te beheer wat deur die betrokke muskiet versprei word. Klik hier om ŉ opsomming van die studie te lees. WAARSKUWING: Luister die volgende liedjie op eie risiko. Die lirieke is lasterlik en die geluide kan sensitiewe luisteraars ontstel.